Vis şi telepatie“ 


de Sigmund Freud 


*Extras din lucrarea editată de AROPA: "Psihanaliza fenomenelor oculte" 
dedicată cîtorva texte scrise de Sigmund Freud. În acest extras avem o analiză de vis 
"telepatic" pe care Freud o supune studiului de tip psihanalitic. Visul provine de la un 
corespondent necunoscut care i l-a comunicat prin mai multe scrisori. 


Cu unul din ei am corespondat deja înainte; el a avut amabilitatea, ca şi alți mulți 
cititori, să-mi comunice observații extrase din viaţa de zi cu zi, şi din alte surse. De 
astă dată, acest om, extrem de cultivat şi de inteligent, mi-a pus în mod expres 
materialul său la dispoziţie, în cazul în care aş vrea „să-l utilizez pentru publicare”. 

Iată scrisoarea sa: 


Cred că visul care urmează este suficient de interesant pentru ca să vi-l ofer ca 
material pentru studiile dumneavoastră. 

Trebuie să vă spun în prealabil: fiica mea care este măritată la Berlin aşteaptă să 
nască pentru prima oară la jumătatea lunii decembrie a.c. Aveam intenţia să merg la 
Berlin cu această ocazie împreună cu soția mea (a doua), mama vitregă a fiicei mele. 
În noaptea de 16 spre 17 noiembrie am visat, mai precis şi mai real ca niciodată, că 
soția mea a născut gemeni. Îi văd pe cei doi copilaşi, au o mină strălucitoare, rozalii 
şi bucălați, cit se poate de clar, dormind alături în pătuțul lor, nu-mi dau seama ce 
sex au, unul - cu părul blond ca şi spicul de griu are precis trăsăturile mele 
amestecate cu trăsăturile soţiei mele, celălalt - cu părul brun-şaten are precis 
trăsăturile soției mele amestecate cu ale mele. Îi spun soției mele care are părul 
blond-roşcat: nu încape îndoială că părul brun-şaten al copilului „tău ” va deveni şi 
el roşcat mai tirziu. Soția mea îi alăptează pe copilaşi. Ea tocmai a fiert dulceaţă 
într-o chiuvetă (tot în vis) şi cei doi copilaşi s-au cățărat în chiuvetă şi o ling. 

Iată visul. M-am trezit de patru sau cinci ori în timp ce visam întrebindu-mă dacă 
este adevărat că avem gemeni, fără să pot conchide cu toată certitudinea că nu am 
făcut decit să visez. Visul a durat pînă la trezire, chiar şi puțin după trezire, pînă cînd 
m-am lămurit pe deplin cum stau lucrurile. La micul dejun i l-am povestit şi soției 
mele care s-a amuzat copios. Ea mi-a zis: Nu cumva a născut gemeni Ilse (fiica mea)? 
I-am răspuns: Nu-mi prea vine să cred, căci nici în familia mea şi nici în cea a lui Gs. 
(soțul ei) nu au existat gemeni. Pe 18 noiembrie, la orele 10 de dimineaţă, am primit 
o telegramă trimisă în după-amiaza precedentă de ginerele meu, în care eram 
anunțat că s-au născut doi gemeni, un băieţel şi o fetiță. Naşterea s-a produs, prin ur- 
mare, în momentul în care visam că soţia mea a născut gemeni. Evenimentul a avut 
loc cu patru săptămîni mai devreme decit am socotit cu toții bazindu-ne pe supoziţiile 
fiicei mele şi ale soțului ei. 

Şi asta nu-i totul: În noaptea următoare, am visat că fosta mea soţie, defunctă, 
mama fiicei mele, a luat în grijă patruzeci-şi-opt de nou născuţi. La primirea primilor 
doisprezece, am protestat. Aici visul se sfirşeşte. 

Fosta mea soție a iubit mult copiii. Adeseori afirma că şi-ar dori o droaie de copii, 
cu cit mai mulți cu atit mai bine, şi că s-ar simţi în stare să facă pe îngrijitoarea la o 
grădiniță de copii. Zgomotul şi țipetele copiilor erau muzica sa favorită. Adeseori se 
întîmpla să invite o ceată de copii de pe stradă, să-i ospăteze în curtea vilei noastre 


cu ciocolată şi prăjituri. Fiica mea, după ce a născut şi, mai ales, după ce i-a trecut 
Surpriza naşterii survenite prematur, a gemenilor şi a diferenței lor de sex, s-a gindit 
de-ndată, fără îndoială, la mama sa, ştiind cu cîtă bucurie ar fi întimpinat ea 
evenimentul. „Oare ce ar spune mama acum dacă ar sta la căpătiiul meu de lăuză?” 
Acest gind i-a trecut mai mult ca sigur prin minte. Şi iată că eu am avut visul cu 
prima mea soție defunctă, pe care am visat-o rareori, de care n-am mai vorbit după 
primul meu vis şi la care nici măcar nu m-am gîndit. 

Credeţi oare că coincidența visului cu evenimentul, în ambele cazuri, este 
întimplătoare ? Fiica mea, care ţine mult la mine, s-a gîndit fără îndoială în mod 
special la mine în clipele naşterii, cu atit mai mult cu cit i-am Scris adeseori în 
privința conduitei pe care să o aibă în timpul sarcinii şi nu am Slăbit-o cu sfaturile 
mele. 


Este uşor de ghicit ce am răspuns acestei scrisori. Trebuia să constat cu amărăciune 
că şi la corespondentul meu interesul analitic era obturat de interesul telepatic; aşa 
încît am evitat întrebarea sa directă remarcînd că visul conţine, de altminteri, multe 
lucruri în afara raportului său cu naşterea gemelară, şi i-am cerut să-mi comunice 
informaţiile şi asociațiile susceptibile de a-mi permite interpretarea lui. 

La care, am primit această a doua scrisoare care, nici ea, nu satisface complet 
aşteptările mele: 


Răspund abia astăzi la scrisoarea dumneavoastră amicală din 24 a acestei luni. 
Accept bucuros să vă comunic „fără omisiuni şi rezerve ” toate asociaţiile care mi-au 
venit. Din păcate, puţine - poate mai multe prin viu grai... 

Ei bine, soția mea şi cu mine nu mai dorim copii. De altfel, nu am avut, ca să spun 
aşa, un raport sexual; în perioada visului cel puţin nu a existat nici un „pericol. 
Naşterea fiicei mele care a fost așteptată pentru jumătatea lui decembrie a făcut, 
natural, obiectul unor conversații numeroase între noi. Dar fata mea a fost examinată 
şi radiografiată astă vară şi, după constatările sale, consultantul a diagnosticat că va 
fi un băiat. Soţia mea a declarat atunci: „,Ce-aş mai ride să fie o fetiță”. A mai zis 
atunci că ar fi mai bine dacă ar fi un H. decit un G. (numele ginerelui meu), fiica mea 
este mai drăguță şi are mai multă prestanță decit ginerele meu, deşi el a fost ofițer de 
marină. Mă interesează chestiunile legate de ereditate şi am obiceiul să caut 
asemănările la copilaşi. Încă ceva! Avem un cățeluş care mănîncă cu noi la masă, îşi 
primeşte pateul şi linge farfuriile. Tot acest material s-a reîntors în vis. 

Iubesc mult copiii şi am afirmat adeseori că aş mai creşte cu plăcere încă un 
suflețel, acum cînd pot să o fac cu mai multă înţelegere, interes şi calm, dar cu soţia 
mea, care nu are capacităţile necesare pentru o educaţie temeinică a copilului, nu am 
vrut să am copil. Iată că visul îmi face cadou doi - sexul, nu l-am diagnosticat. Încă şi 
azi îi văd în paturile lor şi le recunosc limpede trăsăturile, unul este mai „eu-însumi ”, 
celălalt mai mult soția mea, dar fiecare are şi ceva din celălalt. Soția mea are părul 
blond-roşcat dar unul dintre copii îl are şaten (roșcat), brun. Zic: „Şi ăsta va deveni 
roşcat mai tirziu ”. Cei doi copii se cațără pe o chiuvetă mare în care soția mea ames- 
tecă în dulceaţă, şi ling marginile şi fundul chiuvetei (visul). Originea acestui detaliu 
este uşor de explicat, de altfel nici ansamblul visului nu ar fi dificil de înțeles şi 
interpretat, dacă n-ar coincide cu naşterea neașteptată şi precoce a nepoțeilor mei 
(cu trei săptămini mai devreme), coincidență aproape orară (nu aş putea spune cu 
precizie cînd a început visul, nepoțeii mei s-au născut la orele nouă, nouă şi un sfert; 
în jurul orelor zece m-am dus la culcare şi noaptea am visat), şi dacă nu am fi ştiut 
dinainte că va fi băiat. Cu siguranță, îndoiala privind exactitatea afirmației - băiat 


sau fată - poate face să apară gemeni în vis, dar mai rămîne coincidența temporală a 
visului gemelar cu naşterea neaşteptată, şi cu trei săptămini în avans, a gemenilor 
fetei mele. 

Nu este pentru prima oară cînd evenimentele de la distanță acced la conştiinţa 
mea înainte de a afla despre ele. Unul dintre mai multe altele: în octombrie, m-au 
vizitat cei trei fraţi ai mei. Noi nu ne-am mai găsit împreună de treizeci de ani 
(desigur că în doi mai des), exceptind, pe fugă, la înmormintarea tatălui meu şi a 
mamei mele. Moartea lor era așteptată - în nici un caz nu am „presimţit-o”. Dar, 
cînd în urmă cu circa 25 de ani a murit cel mai tînăr din fraţii mei, brusc, pe 
neaşteptate, la virsta de zece ani, am gindit imediat - cînd factorul mi-a înminat 
cartea poştală care anunța moartea sa, şi fără să-i arunc vreo privire - : aici scrie că 
fratele tău a murit. Și totuşi era singur în căminul familiei noastre, un băiat pleznind 
de sănătate, în timp ce noi ceilalți patru frați mai în vîrstă ne luasem zborul de acasă 
şi eram absenţi. Din întimplare, cînd m-au vizitat frații mei, conversaţia noastră s-a 
purtat pe marginea acestei experienţe pe care am trăit-o atunci şi iată că cei trei fraţi 
au scăpat cu toții, ca la ordin, declaraţia că li s-a întîmplat şi lor atunci exact acelaşi 
lucru ca şi mie. N-aş putea spune dacă lucrul s-a întîmplat identic, în orice caz 
fiecare a declarat că a presimţit această moarte ca o certitudine, înainte ca ştirea 
primită puțin după şi total neașteptată să o fi notificat. Toţi patru sîntem pe linia 
maternală naturi sensibile şi în acelaşi timp persoane robuste, dar nici unul din noi 
nu a fost atras de vreo formă de spiritism sau ocultism - ba chiar le respingem cu 
hotărire. Toţi cei trei frați ai mei sînt diplomați universitari, doi sînt profesori de 
liceu, unul şef geometru, mai degrabă chiţibuşari decit fantaşti. - Cam asta-i tot ce 
pot să vă zic despre vis. Dacă vreţi să utilizați pentru publicare, pun totul la 
dispoziția dumneavoastră 


Dacă vom trece acum la tratamentul analitic al acestui vis, va trebui să ne 
recunoaştem din nou insatisfacția. Materialul de gînduri pe care visătorul îl ataşează 
conținutului manifest al visului este şi el insuficient, cu el nu putem face nici o analiză 
a visului. Visul, de pildă, insistă minuţios asupra asemănării dintre copii şi părinţi, el 
discută de culoarea părului lor şi despre probabila ei modificare în timp, iar pentru a 
explica aceste detalii etalate pe larg, visătorul nu ne dă decît o informație indigentă, 
cum că el s-a interesat din totdeauna de problemele legate de asemănare şi ereditate; şi 
totuşi, noi avem obiceiul de a cere mult mai mult. Dar într-un punct, visul permite o 
interpretare analitică, şi tocmai acolo analiza, care altminteri nu are nimic de-a face cu 
ocultismul, vine într-o manieră remarcabilă în sprijinul telepatiei. Numai datorită 
acestui punct vă solicit atenţia asupra acestui vis. 

Dacă examinaţi corect problema, visul acesta nu are nici un drept la calificarea de 
„telepatic”. El nu-i comunică nimic visătorului, nimic care - sustras cunoștinței sale 
obişnuite - să se petreacă simultan într-un alt loc; ceea ce povesteşte visul este cu totul 
altceva decît evenimentul de care informează telegrama din ziua care a urmat 
noaptea visului. Visul şi evenimentul diferă asupra unui punct extrem de important, 
dar şi concordă, lăsînd la o parte simultaneitatea, într-un alt element foarte interesant. 
În vis, soția visătorului naşte gemeni. Dar ceea ce s-a petrecut este că fiica lui care 
trăieşte departe a născut gemeni. Visătorul nu ignoră această diferenţă, dar nu pare să 
cunoască vreo explicație care să-l ajute să o depăşească, şi întrucît el nu are nici o 
înclinație ocultă, după zicerile lui, se mulţumeşte să întrebe cu timiditate dacă 
coincidenţa visului şi evenimentului în punctul naşterii gemelare poate fi altceva decît 
o întîmplare. Dar interpretarea psihanalitică a viselor aboleşte această diferenţă între 
vis şi eveniment, şi le dă amîndurora acelaşi conţinut. Dacă vom apela la materialul 


asociativ al acestui vis, el ne arată, în ciuda sărăciei sale, că există aici o legătură 
afectivă între tată şi fiică, legătură afectivă atît de obişnuită şi de naturală încît ar 
trebui să încetăm să ne ruşinăm de ea, care cu siguranță nu reuşeşte să se exprime în 
viaţă decît ca interes tandru, şi nu antrenează ultimele sale consecințe decît în vis. 
Tatăl ştie că fiica sa ţine mult la el, el este convins că ea s-a gîndit mult la el în ceasul 
marii ei încercări; eu cred că el îl invidiază pe ginerele său, pe care îl blagosloveşte în 
scrisoarea sa cu cîteva remarci depreciative - pentru fiica sa. Cu ocazia naşterii 
(aşteaptată sau percepută prin telepatie) s-a trezit în inconştient dorința refulată: mai 
bine ar fi soţia (a doua) mea - şi această dorință este cea care deformează visul şi este 
responsabilă de diferenţa dintre conţinutul manifest al visului şi eveniment. Avem 
dreptul să înlocuim în vis a doua soţie cu fiica. Dacă am avea mai mult material 
pentru acest vis, cu siguranță că am putea să consolidăm şi să aprofundăm această 
interpretare. 

Şi iată-mă ajuns la ceea ce vroiam să vă arăt. Ne-am forțat să fim cît se poate de 
imparțiali şi am admis două concepţii despre vis deopotrivă de posibile şi deopotrivă 
de nedemonstrabile. După prima, visul este reacţia la un mesaj telepatic: fiica ta este 
pe cale de a aduce pe lume doi gemeni. După a doua, el se bizuie pe un travaliu de 
gîndire inconştient pe care l-am putea traduce cam aşa: astăzi este precis ziua în care 
trebuie să aibă loc naşterea, dacă tinerii de la Berlin s-au înşelat într-adevăr cu o lună, 
aşa cum eu cred de fapt. Şi dacă soția (prima) mea ar mai fi trăit, ea nu s-ar fi 
mulțumit numai cu un copilaş. Pentru ea, ar fi trebuit cel puţin gemeni. Dacă această a 
doua concepție este bună, nu mai avem nici o problemă suplimentară. Este un vis ca 
oricare altul. La gîndurile visului (preconştiente) care au fost menționate s-a adăugat 
dorința (inconştientă), ca nimeni alta decît fiica să-i devină a doua soție visătorului, şi 
astfel s-a produs visul manifest care ne-a fost comunicat. 

Dar dacă preferaţi să presupuneți că mesajul telepatic al naşterii fiicei a ajuns la 
visător, atunci se nasc noi întrebări asupra raportului unui asemenea mesaj şi asupra 
influenţei sale asupra formării visului. Răspunsul vine de la sine şi poate fi furnizat 
fără nici un echivoc. Mesajul telepatic este tratat ca o bucată de material destinată 
formării visului, ca un oricare alt stimul care vine din exterior sau din interior, ca un 
zgomot jenant venind din stradă, ca o senzaţie insistentă venind de la un organ al 
visătorului. În exemplul nostru, vedem cu limpezime cum mesajul este transformat în 
împlinire de dorinţă cu ajutorul unei dorinţe refulate şi a aşteptării nerăbdătoare, dar 
din nefericire nu putem arăta cu aceeaşi claritate cum s-a contopit el într-un vis 
împreună cu un alt material simultan treaz. Mesajul telepatic - dacă tot trebuie să-i 
recunoaştem realitatea - nu poate schimba deci nimic din formarea visului, telepatia 
nu are nimic de-a face cu esența visului. Pentru a evita impresia că aş vrea să ascund o 
obscuritate în spatele unui cuvînt abstract dar sunînd bine, sînt gata să rezic: esența 
visului constă în procesul particular al travaliului visului, care transportă gîndurile 
preconştiente (resturile diurne) cu ajutorul unei moţiuni de dorința inconştientă în 
conţinutul manifest al visului. Dar problema telepatiei priveşte la fel de puţin visul ca 
şi problema angoasei. 

Sper că mă aprobaţi în această privinţă, dar că îmi veţi obiecta curînd că există 
totuşi şi alte vise telepatice unde nu există nici o diferență între eveniment şi vis, şi 
unde nu putem găsi nimic altceva decît restituirea nedeformată a evenimentului. Încă 
o dată, eu nu cunosc, din propria mea experiență, asemenea vise telepatice dar ştiu că 
au fost raportate adeseori. Să presupunem că avem de-a face cu un asemenea vis 
telepatic fără deformare sau amestec. Atunci se pune o altă întrebare: oare, chiar 
putem numi vis o asemenea experiență trăită telepatic? O veţi face fără îndoială atita 
timp cît veți urmări limbajul uzual popular pentru care tot ce se întîmplă în viața 


noastră psihică în timpul perioadei somnului se numeşte vis. Probabil că mai ziceți şi: 
m-am întors în vis, Şi că găsiți şi mai puţin incorect să ziceţi: am plîns în vis sau m-am 
angoasat în vis. Dar remarcaţi totuşi că în toate aceste cazuri utilizaţi unul în locul 
altuia, fără distincție, „vis” şi „somn”, sau „stare de somn”. Cred că ar fi în interesul 
preciziei ştiinţifice să separăm mai bine „visul” şi „starea de somn”. De ce să 
trebuiască să-i furnizăm noi un pendant confuziei suscitate de Maeder care descoperă 
o nouă funcție pentru vis, refuzînd total să distingă travaliul visului de gîndurile 
latente ale visului? Aşa că, dacă trebuie musai să întîlnim un „vis” telepatic pur de 
acest gen, noi vom prefera cu siguranță să-l numim o experienţă trăită telepatic în 
stare de somn. Un vis fără condensare, deformare, dramatizare, fără împlinirea unei 
dorinţe înainte de toate, nu merită desigur acest nume. Îmi veţi aminti că există încă şi 
alte producții psihice în somn cărora ar trebui atunci să le refuzăm numele de „vis”. 
Se întîmplă ca experienţe trăite aievea în timpul zilei să se repete pur şi simplu în 
somn; recent, reproducerile în „vis” ale scenelor traumatice m-au constriîns la o 
reviziune a teoriei visului; există vise care se disting de specia obişnuită prin calități 
aparte, care nu sînt la drept vorbind nimic altceva decît fantasme nocturne fără altera- 
re, nici amestec, întru totul asemănătoare fantasmelor diurne binecunoscute. Ar fi 
desigur jenant să excludem aceste formaţiuni de la calificativul „vise”. Dar toate 
acestea vin frumuşel din interior, sînt produsele vieţii noastre psihice, în timp ce 
„visul telepatic” pur ar fi, după însuşi conceptul său, o percepţie venită din exterior, 
vizavi de care viaţa psihică s-ar comporta de o manieră receptivă şi pasivă. 


